b'\n_START_ARTICLE_\nSophienkirche (Berliini)\n_START_PARAGRAPH_\nSophienkirche on evankelinen kirkko Berliinin keskustassa. Se sijaitsee Mitten kaupunginosassa Grosse Hamburger Strassen ja Sophienstrassen v\xc3\xa4liin j\xc3\xa4\xc3\xa4v\xc3\xa4ss\xc3\xa4 korttelissa._NEWLINE_Kirkko on alun perin Preussin kuningas Fredrik I:n vaimon, kuningatar Sophie Luisen lahjoitus Spandaun esikaupungin asukkaille vuodelta 1712. Friedrich Graelin suunnittelema torni lis\xc3\xa4ttiin 1732\xe2\x80\x931734 kuninkaan lahjoitettua varat. Se on nyky\xc3\xa4\xc3\xa4n Berliinin ainoa s\xc3\xa4ilynyt barokkityylinen kirkontorni. Tornissa on kaksi p\xc3\xa4\xc3\xa4llekk\xc3\xa4ist\xc3\xa4 kirkonkelloille varattua kerrosta. Kirkon sis\xc3\xa4tilat uudistettiin vuonna 1892 uusbarokkisiksi ja sen molemmin puolin rakennettiin vuonna 1905 samantyyliset asuintalot. Sophienstrasse on muutenkin Berliinin keskustan parhaiten s\xc3\xa4ilyneit\xc3\xa4 katuja, ja siell\xc3\xa4 on useita 1700- ja 1800-luvun asuintaloja._NEWLINE_Sophienkirchen pienelle kirkkomaalle on haudattu monia Saksan historian merkkihenkil\xc3\xb6it\xc3\xa4, kuten kuoronjohtaja Carl Friedrich Zelter, historiantutkija Leopold von Ranke sek\xc3\xa4 Saksan ensimm\xc3\xa4isiin naiskirjailijoihin kuulunut Anna Louisa Karsch.'